Komisijas dienestu darba dokuments - Pavaddokuments Priekšlikums Padomes regulaI par komunikācijas infrastruktūras uzstādīšanu, darbību un pārvaldību Šengenas informācijas sistēmas (SIS) vidē Priekšlikums Padomes lēmums par komunikācijas infrastruktūras uzstādīšanu, darbību un pārvaldību Šengenas informācijas sistēmas (SIS) vidē - Ietekmes novērtējuma kopsavilkums {COM(2007) 306 galīgā redakcija} {COM(2007) 311 galīgā redakcija} {SEC(2007) 809} /* SEC/2007/0810 galīgā redakcija */





[pic] | EIROPAS KOPIENU KOMISIJA | Briselē, 11.6.2007 SEC(2007) 810 KOMISIJAS DIENESTU DARBA DOKUMENTS Pavaddokuments Priekšlikums PADOMES REGULAI par komunikācijas infrastruktūras uzstādīšanu, darbību un pārvaldību Šengenas informācijas sistēmas (SIS) vidē Priekšlikums PADOMES LĒMUMS par komunikācijas infrastruktūras uzstādīšanu, darbību un pārvaldību Šengenas informācijas sistēmas (SIS) vidē Ietekmes novērtējuma kopsavilkums {COM(2007) 306 galīgā redakcija}{COM(2007) 311 galīgā redakcija}{SEC(2007) 809} Glosārijs un saīsinājumi - Dalībvalstis : attiecas uz Šengenas valstīm, kas piedalās SIS 1+ , ja vien nav norādīts citādi - SIS : Šengenas informācijas sistēma - SIS 1+ : Šengenas informācijas sistēmas pašreizējā versija - SIS II : otrās paaudzes Šengenas informācijas sistēma - SISNET : pašreizējā komunikācijas infrastruktūra Šengenas videi - s-TESTA : Nodrošināti Eiropas pakalpojumi starpinstitucionālai telemātikai – vadītas drošas un privātas komunikāciju infrastruktūras izstrāde, kas paredzēta pamatlīgumā, ko Komisija noslēgusi savā un Padomes, EIROPOLA un Eiropas Dzelzceļu aģentūras vārdā. - C.SIS : SIS tehniskā nodrošinājuma vienība - SIRENE : divpusēja vai daudzpusēja apmaiņa ar papildinformāciju, kas nepieciešama konkrētu Šengenas Konvencijas noteikumu izpildei. Kopsavilkums 1. PROBLēMAS NOTEIKšANA SIS 1+ un SIRENE sistēmas pašreiz darbojas SISNET komunikācijas tīklā. Šobrīd spēkā esošo līgumu par SISNET tīkla pakalpojumiem dalībvalstu vārdā pārvalda Padomes ģenerālsekretāra vietnieks, un to kopīgi finansē dalībvalstis. Komisija ir informēta par to, ka SISNET līguma darbības termiņš beigsies 2008. gada 13. novembrī. No otras puses, tiek plānots, ka SIS II , kas tika izstrādāts SIS 1+ aizstāšanai, dalībvalstīs sāks darboties 2008. gada 17. decembrī, izmantojot SIS 1+ . Tādēļ jārīkojas, lai nodrošinātu tīkla pakalpojumus SIS 1+ laika posmā no 2008. gada 13. novembra līdz dienai, kad SIS II sāks darboties (2008. gada 17. decembrim). Šengenas zona, kas paredz personu brīvu pārvietošanos bez iekšējas robežkontroles, ir atkarīga no tā, ka tiek nodrošināta nepārtraukta un droša komunikācijas tīkla darbība Šengenas informācijas sistēmai un saistītajai SIRENE apmaiņai. Padome 2007. gada februārī nolēma, ka Padomes ģenerālsekretāra vietniekam jārīkojas attiecīgo dalībvalstu vārdā, lai izsludinātu priekšlikumu konkursu par SISNET līguma atjaunošanu nolūkā nodrošināt, ka pakalpojums būs pieejams pēc 2008. gada novembra. Taču, ņemot vērā Padomes veikto to risku analīzi, kas raksturīgi jebkuram iepirkuma procesam, Padome ir lūgusi Komisijai iesniegt nepieciešamos juridiskos priekšlikumus, lai Šengenas sistēmām darītu pieejamu alternatīvu tīkla risinājumu. Padome tādējādi ir lūgusi Komisiju pēc iespējas ātrāk iesniegt priekšlikumus, lai nodrošinātu iespēju migrēt SIS 1+ no SISNET uz s-TESTA tīklu, kas ir drošs komunikācijas tīkls, kas paredzēts Komisijas noslēgtajā pamatlīgumā. 2. MēRķI Ņemot vērā problēmu kontekstu, Komisijas priekšlikuma vispārējais mērķis ir sniegt pagaidu alternatīvu risinājumu SIS darbības nepārtrauktības nodrošināšanai pēc tam, kad būs beidzies pašreizējā SISNET līguma darbības termiņš, līdz brīdim, kad tiks pabeigta migrācija uz SIS II , tajā gadījumā, ja Padomes konkursa procedūras rezultātā netiks panākta jebkāda vienošanās vai noslēgts līgums par SIS videi nepieciešamo pakalpojumu sniegšanu. Komisijas priekšlikumam būtu jānodrošina alternatīvā risinājuma tiesiskais pamats, lai nodrošinātu tā finansēšanu un pārvaldību, jo īpaši tādā gadījumā, ja šo risinājumu finansēs no Eiropas Savienības kopējā budžeta un to pārvaldīs Komisija, un šajā priekšlikumā būtu precīzāk jādefinē Komisijas, Padomes, dalībvalstu un jebkuras citas personas, kas rīkojas to vārdā, pienākumi saistībā ar risinājuma uzstādīšanas izmaksām un pārvaldību, un alternatīvā risinājuma darbību. Turklāt, ņemot vērā SIS būtisko nozīmi attiecībā uz Šengenas zonu bez iekšējām robežkontrolēm, alternatīvais risinājums būtu jāievieš un tam jābūt darboties spējīgam vēlākais 2008. gada 13. novembrī – dienā, kad beidzas pašreizējā SISNET līguma darbības termiņš. Visbeidzot, ar alternatīvo risinājumu nebūtu jākoriģē politiskās prioritātes attiecībā uz SIS II un tādēļ jāmazina tā ietekme uz SIS II , lai novērstu migrācijas uz SIS II kavēšanos vai novirzītu SIS II projekta resursus citiem mērķiem. 3. IESPēJAMIE POLITIKAS RISINāJUMI 1. risinājums. Status quo – Komisija neiesniedz priekšlikumu tiesību aktam. Šis risinājums ir turpinājums pašreizējam regulējumam, kura ietvaros par SIS ir atbildīgas tikai Padome un dalībvalstis. Lai izveidotu SISNET līgumu, nodrošinot SISNET pieejamību pēc 2008. gada 13. novembra, Padomes ģenerālsekretāra vietnieks sagatavo un izsludina priekšlikumu konkursu atklātas, ierobežotas vai sarunu procedūras veidā. Saskaņā ar SIS konvenciju, līgumu kopīgi finansē dalībvalstis, kas piedalās SIS 1+ . Atbilstoši šim politikas risinājumam Komisija šā risinājuma ietvaros nav nekādas lomas, nedz atbildības. 2. risinājums. Padome uzstāda jaunu komunikāciju infrastruktūru, kas paredzēta SIS 1+ , un nodrošina tās darbību un pārvaldību, slēdzot īpašu līgumu ar s-TESTA operatoru, tā finansējumu nodrošina dalībvalstis. Šajā politikas risinājumā Padome s-TESTA pamatlīguma ietvaros slēdz īpašu līgumu SIS 1+ mērķiem ar dalībvalstīm, kas finansē šo īpašo līgumu. Īpašo līgumu Padome noslēgtu Kopienas un to dalībvalstu vārdā, kas piedalās SIS 1+ . 3. risinājums. Komisija uzstāda jaunu komunikācijas infrastruktūru, kas paredzēta SIS 1+ , un nodrošina tās darbību un pārvaldību, izmantojot īpašu līgumu ar s-TESTA operatoru, tā finansējumu nodrošina no ES kopējā budžeta . Lai uzstādītu jaunu komunikāciju infrastruktūru, kas paredzēta SIS 1+ , Komisija noslēdz īpašu līgumu s-TESTA pamatlīguma ietvaros, kas paredz nodrošinātu Eiropas komunikāciju platformu kā horizontālu pasākumu IDABC (Viseiropas elektroniskās pārvaldības pakalpojumu savietojamības nodrošināšana valsts pārvaldes iestādēm, uzņēmumiem un pilsoņiem). Tā rezultātā komunikācijas infrastruktūras uzstādīšana, darbība un pārvaldība ir Komisijas atbildības joma, un to finansē no ES kopējā budžeta. Šī jaunā s-TESTA komunikācijas infrastruktūra SIS 1+ vajadzībām neskar s-TESTA komunikācijas infrastruktūru SIS II vajadzībām. 4. IETEKMES NOVēRTēJUMS UN RISKA ANALīZE Status quo (1. risinājums) ir vēlamais risinājums jebkurā aspektā. Šis ir pierādīts, izmaksu ziņā efektīvs risinājums, kam ir skaidrs tiesiskais pamats un skaidra pārvaldības struktūra. Šim risinājumam ir zema riska pakāpe. Saskaņā ar 2. risinājumu Padome uzstāda, ekspluatē un pārvalda jaunu komunikācijas infrastruktūru, kas paredzēta SIS 1+ , izmantojot īpašu līgumu s-TESTA pamatlīguma ietvaros SIS 1+ nolūkam, un šo īpašo līgumu kopīgi finansē dalībvalstis, izmantojot starpvaldību budžetu. Šajā risinājumā Komisijai nav nekādu pienākumu, un tas nekādi neietekmē Eiropas Savienības kopējo budžetu. Šā risinājuma radītie riski ir saistīti ar tehniskās īstenošanas aizkavēšanos, kas ir līdzīgi turpmāk minētā 3. risinājuma riskiem. Turklāt pastāv ļoti augsts risks, ka juridisko instrumentu, kas nepieciešams 2. risinājumam, var arī nepieņemt, ņemot vērā to, ka Padomes Juridiskais dienests apstrīd šā risinājuma likumību un ka šā iemesla dēļ Padome to ir noraidījusi. Rezultātā šo risinājumu praksē ir grūti īstenot. 3. risinājums – Jaunas komunikācijas infrastruktūras uzstādīšana, kas paredzēta SIS 1+ , ko veic Komisija, izmantojot īpašu līgumu ar s-TESTA nodrošinātāju, kuru finansē no ES kopējā budžeta, rada ļoti būtisku risku, kas saistīts ar aizkavēšanos juridiskajā un tehniskajā jomā, kā arī saistībā ar lēmumu pieņemšanas neviennozīmību. Šis risinājums negatīvi ietekmē arī pāreju uz SIS II . Tā īstenošana novirzīs cilvēkresursus un finanšu resursus no SIS II projekta Komisijā un dalībvalstīs un aizkavēs SIS II darbības uzsākšanu, tādējādi nonākot pretrunā augstākās politiskās prioritātes statusam, kas tika piešķirts SIS II , un neņemot vērā tos milzīgos cilvēkresursus un finanšu resursus, kas jau ieguldīti SIS II . Līdz ar to migrācija uz SIS II var aizkavēties par vismaz 6 mēnešiem, un tādējādi Komisijai būs jāierosina jaunas pilnvaras piešķiršana migrācijai uz SIS II , kas iekļautu 2009. gadu. Turklāt risinājuma izmaksas Eiropas Savienības kopējam budžetam būs pārmērīgi lielas attiecībā pret mērķiem. Ar 3. risinājumu saistītā ārkārtīgi lielā riska dēļ nespēja izpildīt uzdevumu ir ļoti iespējama, un tas nodarītu būtisku kaitējumu visām iesaistītajām pusēm. 5. IETEIKUMS Kaut gan 1. risinājums ir visnotaļ labākais risinājums, un tas nerada būtiskas grūtības, pastāv riski, kas raksturīgi jebkurai konkursa procedūrai. Piekrītot Padomei, Komisija atzīst, ka ir vajadzīgs alternatīvs risinājums. Bez SIS darbības un saistītās SIRENE apmaiņas būtu patiesi grūti uzturēt zonu, kurā nepastāv iekšējo robežu kontrole. Šo sistēmu ilgstošas nepieejamības, kas rastos, ja nebūtu pieejams komunikācijas tīkls, rezultātā tiktu atjaunota iekšējo robežu kontrole. Tādēļ, ja Padomes ģenerālsekretāra vietnieka uzsāktās konkursa procedūras rezultātā netiks panākta vienošanās vai noslēgts līgums par to pakalpojumu sniegšanu, kas nepieciešami SIS videi, atliek vienīgi 3. risinājums, ņemot vērā to, ka Padome ir izslēgusi iespēju izmantot 2. risinājumu, ko tādēļ būs ļoti grūti īstenot. Ieteikums ir Komisijai uzņemties veikt visus vajadzīgos sagatavošanās pasākumus 3. risinājuma īstenošanai, pat ja ietekmes novērtējums nav labvēlīgs, bet ar nosacījumu, ka 3. risinājumā piedāvātais risinājums tiek īstenots tikai tad, ja 1. risinājums nav bijis veiksmīgs, un tikai pēc tam, kad ir izmantotas visas iespējas pagarināt SISNET līgumu.